Beszámoló a 2017/2018-as tanév ökomunkájáról

Ökomunkatervünk első programja az erdei iskola megszervezése és lebonyolítása. Az osztályok a kidolgozott témákat dolgoztak fel, a saját csoportjukhoz igazítva. Az elkészült műveket, alkotásokat kiállítottuk. Civil szervezet kezdeményezésére iskolánk lelkesebb tanulóival pedagógusaival, szülőkkel szemetet gyűjtöttünk a városban a „Te szedd!”magad akció keretében. Szeptemberi program volt még „A világ legnagyobb tanórája „ című projekthez való csatlakozás. 6 osztály foglalkozott az élelmiszer szállításával, a takarékos életmóddal.

Az októbert az Állatok világnapjával kezdtük. Visszatérő szakértőnk, Dr. Czernyi Róbert ombudsman tartott előadást, majd sólymászkodhattunk.

A pályaorientációs napon a foglalkozások megismerése mellett megfigyelték a gyerekek, hogy a munkahelyek környezetbarát, energiatakarékos tevékenységét is.

Az őszi szünet után tantestületünk a Vasúttörténeti Park területén megrendezett Ökoindusztria kiállítást tekintette meg, ahol szakmai érdekességekkel,, környezetvédelmi szakemberekkel ismerkedtünk meg. Több cég szakembereivel felvettük a kapcsolatot, meghívtuk iskolánkba előadónak, kiállítónak. November 3. hetében megrendeztük az Európai Hulladékcsökkentési Hetet. Az iskolai papírgyűjtés mellett minden napra jutott valamilyen érdekes témába vágó program. Hétfőn tanultak a gyerekek zöld csomagolást, készítettek ajándékot hulladékból. Kedden „Régiből új!” Használt, kinőtt, megunt ruhákat terveztünk, alakítottunk át egy dizájner irányításával. Szerdán a kicsik megtanulták a szelektív hulladékok helyes szétválogatását, elhelyezését. Csütörtökön ismét a ruháké illetve díszítő kiegészítőké volt szerep. Pénteken csereakciót szerveztünk. Minden délután filmvetítés zajlott a témáról. Szünetekben hulladékteszten, szókeresőn, hulladéktotón, hulladékszámolón törhették a fejüket a tanulók.

December a madarak etetésével telt. Szokásunkhoz híven meghívtuk az ovisokat és szüleiket a Madárkarácsonyi foglalkozásunkra. Természetesen az iskolásokkal is készítettünk többféle eledelt és hulladékokból etetőket, itatókat. Az etetés egészen március végéig tartott.

Januárban az 5.évfolyamól 3 csoport jelentkezett a „Túl a hulladékhegyen” című országos vetélkedő. A gyerekek a vetélkedő kapcsán sokat foglalkoztak környezetvédelemmel. Érdekes és hasznos feladatokat, méréseket kellett megoldaniuk.

Január utolsó hetében kezdtük el az Egészséghetet, melynek témacíme: Legyél ÖNMAGAD! Ez az egészséges testkép kialakításáról szólt.

Sajnos a média közvetítésével olyan divat harapózott el a gyerekek körében, amely mind testi, mind lelki problémákat okoz. Az új szépségideálok, a az új fogyasztási szokások, elvárások zavart keltenek a gyerekek saját testképük alakításában, értékrendjükben. Ezért választottuk ezt a fontos témát. Olyan személyiségfejlesztő játékokat, beszélgetéseket, előadásokat szerveztünk, amelyek a helyes testkép kialakulásában segítettek.

A foglalkozásokhoz a Bűvösvölgy Médiaértés Oktatóközpont által kidolgozott személyiségfejlesztő filmeket, feladatokat használtuk fel. Természetesen saját tanulóinkhoz igazítva, kiegészítve.

Hétfőn az1-2. osztályosoknak tartottunk játékos foglalkozást „Tükröm, tükröm….” .

Kedden a tantestület tagjainak tartott előadást Dr.Borkibits Margit egyetemi tanár az egészségtudatos magatartásról a tanulók és a tanárok vonatkozásában.

Szerdán” Ki a király?”(3-4. évfolyamos fiúk), „Te akarsz szuperhős lenni?”(5-6. évfolyamos fiúk), „Ilyen vagyok”(3-5. évfolyamos lányok) című játékos foglalkozások zajlottak.

Csütörtökön a ”Lány a tükörben”(5-6. évfolyamos lányok), „A szépség és a szörnyeteg”(7-8. évfolyamos lányok), „Valakinek ez számít”(6-7-8. évfolyamos fiúk) című interaktív délutánt tartottunk.

Pénteken az egészségünkért tettünk. Reform falatozást és sport délutánt rendeztünk.

Februári program volt az a pályázati munka, mely az éghajlat megóvásáról szólt.

3. éve foglalkozunk a fogyasztóvédelem megismerésével. Ezt a tevékenységet már úgy kibővítettük, hogy megkapta iskolánk a Fogyasztói tudatosságra nevelő Iskola címet, melyet a Nemzeti Fejlesztési Minisztérium helyettes államtitkára adta át iskolánkban egy kisebb ünnepség keretében.

Márciusban a Víz napján csatlakoztunk a HAPPY-Hét proramjához. Ez a hét a vízről, a vízivásról, a takarékos vízhasználatról szólt. Különböző vállalások történtek a tanulók és a pedagógusok részéről ez ügyben. Ezek a vállalások kikerültek az ökofalra. Rajzoltunk, tematikus órákat tartottunk, tanulmányi sétát szerveztünk.

Áprilisban újabb projektheteket rendeztünk. A Pénzhét szorosan kapcsolódott a Fenntarthatósági Hét témájához. A mérsékletes, fogyasztásról, a tudatos vásárlásról, a takarékos életmódról szólt.

A javasolt projektekből hármat választottunk: Piacon vagy szupermarketben? 1-4. évf., A pénzeddel szavazol 3-4. évf., Kinek köszönhetjük ételeinket? 5-8. évf.

A tematikus órákon kívül délutáni programokra hívtuk a gyerekeket. Készítettek a tanulók tablókat, megismerték A tudatos vásárlók 12 pontját. A kisebbeknek témába illő színházi előadást szerveztünk: A tücsök és a hangya címmel. Számítógépes játékok segítségével ismerekedtek tanulóink a fogyasztóvédelemmel: Okosotthon, Okoskosár. „ Ne hagyd magad!”- helyzetgyakorlaton próbálták meg visszavinni a hibás terméket, reklamáltak a pénztárnál, eljártak a lejárt szavatosságú termék ügyében, megismerték a Vásárlók könyvét, amibe pozitív bejegyzéseket is tehettek. Az utolsó feladat volt a legnépszerűbb, magyar alapanyagból, helyi zöldségekből egészséges ételt kellett főzni szülői segítséggel.

Részt vettünk a tankerületi környezetismereti versenyen.

Májusban a FŐKEFE munkatársai tartottak interaktív foglalkozásokat.

Ebben a tanévben iskolánkat napelemekkel szerelték fel. A folyosókra, tanári szobákba, tantermekbe 2 féle szelektív dobozt helyeztünk el-papír, műanyag felirattal.

Gyűjtöttünk papírt ősszel és tavasszal.